Ф.И.О. Кашапова Гүзәл Нургалеевна

е-mail: [ya.guzel75@ya.ru](mailto:ya.guzel75@ya.ru)

Тәрбияче

Эш урыны: Казан шәһәре Совет районының «48нче катнаш төрдәге балалар бакчасы» мәктәпкәчә белем муниципаль бюджет учреждениесе

Тема:«Федераль дәүләт белем бирү һәм һөнәри стандартларга яраклаштырып сөйләм телен үстерү, камилләштерү »

Аннотация. Белем, тәрбия, күнекмәләр үстерү өлкәсендә куелган максат һәм бурычларга ирешү - бердәм оештырылганда гына нәтиҗәле була. Ул яшь үзенчәлекләрен исәпкә алып, белем бирү эшчәнлегенең нәниләр белән эшләү формасын үтемле итеп оештыруны таләп итә.

Аңлатмалы сүзләр: Уен, грамматик конструкция, фонематик, лексик, грамматик, информацион-коммуникатив технологияләр, вак маторика, белем бирү эшчәнлеге.

Кереш:

Тормышыбызда, яшәебездә бара торган үзгәрешләрнең берсе – туган телгә, халыкның милли узаңы дәрәҗәсенә игътибар көчәю. Бу исә, балаларга туган көненнән үк, ана телендә тәрбия бирә башлауны, балалар бакчасында максатлы рәвештә сабыйларны үз туган теленә өйрәтүнең, әдәбият белән таныштыруның сыйфатын күтәрүне иң актуаль мәсьәләләр рәтенә куйды.

Балалар бакчасында укыту һәм тәрбиядә төп игътибар балаларда кызыксыну тәрбияләүгә юнәлтелә, чөнки белем һәм күнекмәләрнең төпле үзләштерелүе аларда нинди дә булса эшчәнлек белән кызыксыну үстерүгә бәйле. Укуга һәм нинди дә булса эшчәнлеккә кызыксыну уяту- балаларны шәхес буларак үстерүдә мөһим юлларның берсе булып тора. Андый кызыксыну өчен тиешле педагогик шартлар тудыру, укыту эшчәнлеген яңарту һәм нәтиҗәле методлардан файдалану, белем бирү эшчәнлеге төрләрен максатка яраклы рәвештә алыштырып тору, тәрбияченең балаларны яратып, күңел биреп, иҗади эшләве кирәк.

Төп өлеш:

Балалар бакчасында һәркөн башкарыла торган эшчәнлек процессы сабыйларда мөстәкыйльлек, җаваплылык тәрбияләргә ярдәм итә. Тәрбияченең төп максаты- танып белү эшчәнлекләрен киңәйтү, иҗади сәләтләрен үстерү, игътибарлылык, күзәтүчәнлек тәрбияләү. Уку эшчәнлеге белән кызыксыну һәм мәктәптә укыйсы килү теләге тудыру. Сөйләм телен һәрьяклап камилләштерү. Балалрның фонематик ишетү сәләтләрен үстерү. Татар һәм күрше халыклар сәнгате белән таныштыруны дәвам итү. Сәнгатьнең барлык төрләренә мәхәббәт тәрбияләү, балаларның эстетик зәвыгын үстерү. Һәм без, минемчә, алда әйтеп узганнарга белем бирү эшчәнлеге барышында куйган максатка ирешәбез дә.

Оешканлык, тәртиплелек, өлкәннәргә ихтирам, кечкенәләргә кайгыртучан мөнәсәбәт тәрбияләү; бергәләшеп уйнау һәм эшләү өчен мөстәкыйль рәвештә берләшә белү күнекмәләре бирү, балалар арасында үзара дус мөнәсәбәт булдыру кебек сыйфатлар тәрбияләү дә башлангыч чорда тәрбияче җилкәсенә төшә. Белем бирү эшчәнлеге барышында тәрбиячене дикъкать белән тыңлау, бирелгән сорауларга төгәл җавап бирү, куелган бурычларны мөстәкыйль башкарып чыгу кебек уку эшчәнлеге күнекмәләре бирү; иптәше сөйләгәнне тулыландырырга, үз эшчәнлегенең нәтиҗәсен дөрес бәяләргә өйрәтүне дәвам итү шулай ук тәрбиячеләр тырышлыгыннан башка нәтиҗә бирә алмас иде.

Балаларга белем һәм тәрбия бирүнең төп формасы – белем бирү эшчәнлеге. Эшчәнлекне тәрбияче иҗат фантазиясенә нигезләнеп үткәрә, тик ул баланы ялыктырмаска тиеш. Эшчәнлекнең максаты һәм бурычлары түбәндәгеләр:

Уен – ситуацияләр, күргәзмәлелек, сюжетлы – рольле уеннар, хәрәкәтле , җыр – биюле уеннар кулланып тел өйрәнү, аралашу теләге тудыру.

Балаларның сөйләмен көнкүрешкә, җәмгыятькә кагылышлы сүзләр исәбенә баету, сүз һәм сүзтезмәләрне төрле ситуацияләрдә кулланышка кертү.(З.М.Зарипова “ Татарча сөйләшәбез”)

Балаларда халык әсәрләре аша кешелеклелек, ярдәмчеллек хисләре, ягымлылык тәрбияләү; нәниләрнең зиһеннәрен арттыру, фикерләү сәләтен үстерү, сөйләмен камилләштерү.

Балаларның уенчыклар, аларның үзлекләре, кулланылышы турындагы белемнәрен ныгыту, сөйләм телен үстерү, предметларның мөһим сыйфатларын билгеләү; күзәтүчәнлек, ихтирамлылык, активлык тәрбияләү.

Сөйләмне аралашу чарасы буларак камилләштерү, сөйләм күнекмәләренә өйрәтү.

Мөстәкыйль фикер йөртергә, җавап бирергә күнектерү, балада үзенең сөйләменә карата кызыксыну һәм сизгерлек уяту.

Сөйләм әдәбе (сорау, гозер, мөрәҗәгать иту, рәхмәт әйтү, исәнләшү, саубуллашу) кагыйдәләрен камилләштерү.

Рус төркемнәрендә эшләү дәверендә мин баланың лексик запасын баету, арттыру эшенә зур басым ясыйм. Таныш булмаган һәр сүз белем бирү эшчәнлеге барышында фонематик, лексик, грамматик яктан өйрәтелә, ягъни бала аның төп мәгънәсен ачык аңларга һәм грамматик конструкцияләрдә куллана белергә тиеш. Татар сүзен рус милләтеннән булган бала фонематик яктан дөрес әйтмәсә дә, аңа шелтә белдерү кирәкми, киресенчә, сабыйны мактап, төгәл әйтелешен кабатлау нәтиҗәле булыр. Шулай ук төркемдә эшләүче төп тәрбиячеләр дидактик, сюжетлы- рольле, сүзле- хәрәкәтле уен вакытларында өйрәнелгән сүзләрне ныгыту өстендә эш алып барган очракта, нәниләр тарафыннан теманы үзләштерү яхшы күрсәткечләр бирә.

Икенче телне өйрәтүдә пиктограммалар кулланып эш итүнең нәтиҗәсе шулай ук югары. Пиктограмма- борынгы сурәт кулланылган шартлы рәсем. Пиктография- сурәт язуы, рәсемнәр белән язу. Пиктограммалар- гадиләштерелгән рәсемнәр, билгеләр, тамгалар. Тормыш- көнкүрештә дә тамгалар, билгеләр, эмблемалар киң кулланыла. Мәсәлән, юл хәрәкәте билгеләре, кибет витриналарындагы рәсемнәр. Мәктәпкәчә яштәге бала укый белми, ләкин пиктографик язуны укый ала. Бала беренче этапта рәсем пиктограмманы күреп укырга өйрәнә. Икенче этапта таныш сүзләр кулланып гади җөмләләр төзи.

Бала күрсәтмәлелек ярата. Шуңа күрә һәр белем бирү эшчәнлегендә рәсемнәрдән киң файдаланам. Рәсемгә карап, балалар әйберләрнең исемнәрен зиһенгә алалар, үзләренең сүзлек запасын баеталар, сөйләм телен үстерәләр. Башта сабый, рәсемгә карап, предмет исемен атый, соңрак шул предметны бүлмәдәге уенчыклар арасыннан таба, ә сүз тулысынча үзләштерелгәч, ике- өч сүздән торган җөмләләр төзеп әйтә. Әмма һәр өйрәнелгән сүз даими кабатланып торганда гына хәтердә яхшы саклана .

Кечкенә төркемнәрдә яңа сүзләрне өйрәнү өчен Р.К.Шаехованың “Раз- словечко, два- словечко” дигән ярдәмлегеннән файдалануның да нәтиҗәсе зур. Авазлар ассоциясиясе методы аша җанлы сөйләмгә өйрәтүнең нигезе ул. Һәр яңа сүз рус телендәге әлеге сүзгә охшатып истә калдырыла Мәсәлән: тавык- паук, әтәч- плащ, тукран- “Тук! Рана!” һ.б. Моны балалар кечкенә генә кызыклы хикәяләр аша кабул итәләр. Нәниләр әкият, хикәяләрне яратып тыңлыйлар, тизрәк төшенәләр, шуңа күрә яңа сүзне, үзләре дә сизмәстән, хәтерләрендә калдыралар. Хикәя белән таныштыру дәвамында уеннар уйнауга да зур игътибар бирелә.Мәсәлән, карга сүзен өйрәнгәндә бер төркем балалары - карга кебек “ кар” дип, ә икенче төркем балалары казлар кебек “га” дип кабатлый. Шул рәвешле яңа карга сүзе истә калдырыла.

Рус балалары өчен татар теле – икенче тел, чит тел. Ә икенче телгә өйрәтү – катлаулы һәм үзенчәлекле эш. Соңгы вакытта кулланылышта булган коммуникотив метод телне аралашу, аңлашу, сөйләшү чарасы буларак укытуны төп максат итеп куя. Минем төп бурычым: нәниләрнең сүз байлыгын үстерү, гади диалогта катнаша белү, хәтер, зиһен үстерү, татар теленә кызыксыну уяту.

Балаларның рухи яктан бай, физик яктан сау-сәламәт булып үсүендә уеннарның әһәмияте бик зур. Өлкәннәргә эштән бушаган вакытта күңел ачу, ял итү, вакыт уздыру өчен бер чара булса, бала өчен “уен – чын шөгыльгә, тормышка һәм хезмәткә әзерләнү ул” (Н. Исәнбәт). Уен белән эш арасында күп кенә кешеләр уйлаганча, әллә ни аерма юк. Нәниләрнең уеннары асылда зурларның тормышы, көнкүреше һәм хезмәтенең бер чагылышы булып тора. Уен ярдәмендә балаларда зирәклек, оешканлык, коллективта үзеңне тота белү, җитезлек кебек матур сыйфатлар тәрбияләнә. Уеннарның бала психикасына уңай йогынтысы турында күренекле педагоглар Л.С.Выготский, А.Н.Леонтьев, Д.Б.Эльконин, А.В.Запорожец, А.П.Усов та үз хезмәтләрендә язганнар.

Рус милләтеннән булган балаларны татар телендә аралашуга өйрәтүдә уен- иң үтемле һәм нәтиҗәле эшчәнлек формасы булып тора.Балалар үзләре дә сизмәстән белем диңгезенә чумалар.Татар сүзләрен, сүзтезмәләрне, гади җөмләләрне үзләштерә башлыйлар, шуның нәтиҗәсендә татар теленә генә кагылышлы авазларны да дөрес әйтә башлыйлар.

Үземнең белем бирү эшчәнлегендә тиешле нәтиҗәләргә ирешү өчен түбәндәге метод һәм алымнардан иркен файдаланам:

1. Эшчәнлектә тиешле нәтиҗәләргә ирешү өчен  информацион- коммуникатив технологияләр кулланам. Мәсәлән, компьютер ярдәмендә нәниләргә яңа информация бирәм (слайдлар), төрле дидактик уеннар ярдәмендә үткән материалны ныгытам. Мәсәлән, «Кем юк?», «Исеңә төшер һәм әйт», «Кем артык?», «Сана», «Куяннарны таны», «Салат яса»һ.б
2. Компьютер белем бирү дәрәҗәсен арттырырга ярдәм итә.Күләмле информация, күрсәтмәлелек тел өйрәнүдә стимул булып тора.Танып белү эшчәнлеген активлаштыру, индивидуаль якын килү белем бирүдә уңай нәтиҗәләргә китерә.Компьютер мультфильмнар күрсәтүне оештыру да ярдәмгә килә.
3. Белем бирү эшчәнлеге вакытында уен ситуацияләрендә балалар үзләре еш катнашалар һәм аралашуга чыгалар.Сюжетлы уен аша яңа предмет белән танышу, аны җентекләп тикшерү,өйрәнү эшен мавыктыргыч итеп башкарып чыгарга була. Уен персонажлары аша тәрбияче баланы танып белү субъекты ролендә күрә.Зурлар төркемендәге балалар өчен уенда проблемалы ситуацияләр тудыру нәтиҗә бирә. Тәрбияче баланың игътибарын уен ситуациясенә юнәлтә. Сабый, уенда катнашып, нәтиҗәсен күрергә тели.
4. Балалар белән аралашуга чыкканда нәтиҗәсе булсын өчен, мин дидактик материаллардан киң файдаланам. Барлык эшчәнлекләр дә уен рәвешендә булу сәбәпле, теманы ныгыу өчен иң үтемлесе- дидактик уеннар.  Мин түбәндәге уеннар әзерләдем– «Нәрсә артык?», “Кем юк?”, “Бу нәрсә, ничә?”, “Дөрес сана”, “Кунак сыйлау”, “Уенчык сорап ал”, “Бер-күп”, «Күчтәнәч», «Серле тартма».

Дидактик уеннарның максаты:сөйләмнең аваз культурасын үстерү, бәйләнешле сөйләм телен баету, җөмләдә сүзләрнең дөрес төзелешен ,вак маториканы үстерү.

Хәтер сәләтен, күзәтүчәнлек һәм игътибарлылыкны арттыру өчен сүзле уеннар куланам «Нәрсә югалды?», «Истә калдыр», «Без урманга барган идек», «Әйтеп бетер», (Үстерешле уеннар методик кулланма З.М.Зарипова, Р.С. Исаева Казан: Беренче полиграфия компаниясе, 2013 21б.,29б.,37б., 47б.), «Кап та коп» (Уйный –уйный усәбез Балалар бакчасы тәрбиячеләре һәм физкултура инструкторлары өчен методик кулланма К.В.Закирова .- Казан: Татар.кит.нәшер.,2010.-90б). «Ак, димә, кара , димә» (Әй уйныйбыз- уйныйбыз…Балалар бакчасында хәрәкәтле уеннар: балалар бакчасы тәрбиячеләре һәм физкультура инструкторлары өчен методик кулланма.-Казан: Беренче полиграфия компаниясе, 2013.-68б.)

Вак маториканы үстерү өчен кечкенәләр төркеменнән башлап бармак уеннары өйрәтүгә зур игътибар бирәм. Кул, бармак моторикасы начар үскән баланың сөйләме дә аңлаешсыз.Сөйләм үсеше вак маторика белән тыгыз бәйләнештә тора.Безнең әби- бабаларыбыз бик зирәк һәм акыллы булган, шуңа күрә бала тәрбияләгәндә бармак уеннарын еш кулланганнар. Баш миенең сөйләм өчен җавап бирүче өлкәсен һәм сөйләм зоналары эшчәнлеген бармаклар белән төрле күнегүләр ясап көчәйтеп була. Иң беренче эшне нәрсәдән башлыйм соң? Уенны башлап үзем уйнап күрсәтәм.Һәр сабыйның уенда катнашуын игътибар белән күзәтәм, кирәк очракта ярдәм итәм.Бармак уеннарын уйнаганда бала өлкәннәргә охшарга тырыша, игътибар белән тыңлый, сүзнең мәгнәсен хәтердә калдыра, сөйләм активлыгын үстерә. Шул ук вакытта сүзләргә туры китереп хәрәкәтне дә бердәй алып барырга тырыша. Бармак уеннары баланың хәтере ныгуга, фантазиясе үсүгә китерә. Вак маториканы ныгыту файдага булсын өчен,бармак уеннарын ике кул белән дә башкарырга кирәк.Кул чугы һәм бармакларга ясалган күнегүләр киләчәктә язу күнекмәләрен җиңел үзләштерергә ярдәм итәчәк.

Бармак уеннарын уздырганда тубәндәге киңәшләрне истә тотам.

-Уенны салкын куллар белән уздырмыйм, кулларны җылы су белән юабыз яки кул учлары белән җылытабыз,

-уенда таныш булмаган персонажлар , яисә сүзләр булса, күрсәтмәлелек кулланып,башта алар турында кыскача мәгълүмат бирәм,

-ике яшьтән зуррак балаларның һәр хәрәкәтне төгәл башкаруын таләп итәм,

-уеннарны яңартып торам һәм һәрвакыт алда өйрәнгәннәрен кабатлатам,

-уен барышында шелтә белдермим, киресенчә, мактау сүзләре җиткерәм.

Вак маториканы үстерү өчен түбәндәге бармак уеннарын кулланам. «Яшелчәләр», «Җиләк- җимешләр», «Өс киемнәре», «Аяк киемнәре», «Уенчыклар», «Кыргый хайваннар», «Ел фасыллары» (Үз илемдә, үз телемдә: Логопедлар, тәрбиячеләр һәм укытучылар өчен методик кулланма / Ф.М.Зиннурова.- Казан: Мәгариф, 2009.-89-95 битләр.)

Уен – бала эшчәнлегенең, тормышының аерылгысыз өлеше. Уеннар кешегә яшәве күңеллерәк булсын өчен кирәк. Әйе, җитез, өлгер, зирәк булып үсүе өчен төрле характердагы уеннар балалар тормышының аерылгысыз юлдашы булырга тиеш. Яшь буын тормышның төрле җайсызлыкларына бирешмәскә, уңышсызлыкларыннан җебеп төшмәскә тиеш дибез. Ә моңа яшьтән үк балаларның төрле уеннар уйнаулары аша ирешергә мөмкин.

Бала үскән саен, аның дөньяны танып белүе дә, эстетик зәвыгы да үсеш кичерә. Ул инде үзишләре белән аралашып, алар белән партнер булып, бергәләп уен кора ала.

Бигрәк тә сюжетлы-рольле уеннар бала сөйләмен үстерүдә зур ярдәм итә. Башка төр уеннарга караганда сюжетлы-рольле уеннарның өстенелекле яклары шактый.

1. Сюжетлы уен баладан теге яки бу эшнең реаль, кулга тотарлык продуктын таләп итми.

2. Уен аша төрле ситуацияләрдә бала үзен ничек тотар, кайсы яктан күрсәтер икәнен ачык күреп була.

3. Балаларның үзара аралашу дәрәҗәсе, сүзлек байлыгы һәм диалогтабәйләнешле сөйләме үсә, үз-үзләрен тоту күнекмәләре формалаша.З.М.Зарипова, Исаева тарафыннан төзелгән Укыту методик комплектында да сюжетлы-рольле уеннарга зур игътибар бирелә. Алар уртанчылар төркеменнән башлап мәктәпкә әзерлек төркеменә кадәр катлауландырып бирелә. Мин, балаларга иҗади якын килеп, бу төр уеннарны үзгәртеп, яңа төсмер өстәп уйнатам. Кайбер уеннарны уйлап табарга балаларның үзләреннән дә “өйрәнәм”, чөнки аларның фантазиясенә чикләр юк. Бу уенның бала чын хуҗасы , ул үзен төп рольдә күрә. Шуңа күрә дә балаларга сайлау мөмкинлеге генә биреп калмыйча, уйлап табу шартын да алгы планга куям. Тәрбияче һәр баланың нәрсәгә сәләтле булуын, аның оештыру мөмкинлекләрен, холкын фәкать уен вакытында аңлый. Уен вакытында билгеле бер роль башкарып, бала үз- үзенә ышанырга, бәя бирергә өйрәнә. Ярдәмләшү сыйфаты арта, чөнки бер- берсенә кирәкле сүзләрне әйтеп җибәрәләр. Уеннан соң кулланган уенчыкларны вакытында җыеп куюга да игътибар итәм.Беренчедән, чисталыкка, пөхтәлеккә, тәртипкә өйрәнәләр, икенчедән, сүзләрне кабатлап, уенчыкларны тартмага салганда яки шүрлеккә урнаштырганда өйрәнелгән сүзләр хәтердә ныгытыла. Бары тик күп аралашу дәверендә генә бала иркен сөйләшүгә күчә, шуңа күрә белем бирү эшчәнлегендә мөмкин кадәр күбрәк сөйләштерү мөһим.Сөйләм телен үстерү процессы гаиләләр белән тыгыз мөнәсәбәттә булуны сорый. Шул сәбәпле ата-аналар өчен, өй шартларында шөгыльләнә алырлык, биремнәр тәкъдим итәм. Рус һәм татар телендә аңлаешлы итеп язылган әлеге биремнәр өйрәнгән материалны кабатлау һәм ныгыту өчен менә дигән кулланма. Бу чорда бернәрсәне дә читтә калдырырга ярамый. Бигрәк тә телне өйрәнүдә бөтен ваклыкларга әһәмият бирергә кирәк: сулыш алу, сузне ишетеп аңлау һәм грамматик конструкциядә куллану, үз фикерен төгәл җиткерү.

Сюжетлы-рольле уеннар уйнаганда балаларның зирәклекләрен, фикерләү сәләтен, игътибарлы икәнлекләрен; теге яки бу вакыйгадан ни дәрәҗәдә хәбәрдар булуларын; табашмакларга җавап эзләү, мәкальләрнең дәвамын әйтү кебек биремнәр аша да тикшереп була.Еш кына “Җавабын тап”, “Әйтеп бетер”, “Мин башлыйм, син төгәллә” кебек уеннар аша бәйләнешле сөйләм телен үстерүгә зур игътибар бирәм: табышмаклар хәтердә кала, халык авыз иҗаты әсәрләреннән хәбәрдар булалар,кызыксынулары арта, үзләре дә яштәшләренә төрле сораулар бирә алалар.

Балачак- нәниләрне социальләштерү, аларны сәнгать дөньясына алып керү һәм кешелек кыйммәтләрен өйрәтүгә тарту, катнаштыру чоры. Педагоглар баланы бу дәвердә бөтен төр эшчәнлектә уен, театраль, җыр өлкәсендә үстерү мөмкин дип саный.

Җыр- баланың тавышы формалашуга, билгеле бер осталык үзләштерүгә, шәhес булып формалашуга, музыка зәвыгы үсешенә булышлык итә; сәламәтлекне ныгыта(сулыш мускуллары), нерв күзәнәкләренә уңай йогынты ясый, сөйләм кимчелекләрен бетерергә ярдәм итә, нәтиҗәдә, сөйләм теле үсә.

Җыр ярдәмендә дөрес дикция, аваз әйтелеше төгәллеге, хорда җырлый белү осталыгы үсә.

Җырлы-биюле уеннар нәниләр репертуарында сан ягыннан күп булмаса да, балалар аларны яратып уйныйлар. Бу төр уеннарда музыка, җыр, такмак хәлиткеч роль уйный. Көй уен хәрәкәтләре белән тәңгәлләшә, җыр һәм такмакларның эчтәлеге хәрәкәтләрдә чагылыш таба. (Татар халык иҗаты 18 бит)

Мин дә үз эшчәнлегемдә җырга аерым урын бирәм. “Татарча сөйләшәбез” (З.М.Зарипова, Р.Г.Кидрәчева һ.б.) методик кулланмасында яңа сүзләрне өйрәнгәндә җырлап әйтү, шыпырт әйтү кебек үзенчәлекләргә зур урын бирелгән. Җырлар өйрәнүгә дә игътибар җитәрлек. Җырларның көйләре балалар өчен җайлы, матур яңгырашлы, шуңа да нәниләр теләп өйрәнәләр, тиз хәтердә калдыралар. Монда җырны хәрәкәтләр белән бердәй башкаруга аерым игътибар ителә. Өйрәнелгән яңа сүз шул рәвешле хәтердә ныгытыла.

Йомгаклау

Минем бурычым: киләчәктә иҗади, актив, кызыксынучан бала гына түгел, ә үз юлын, кыйбласын дөрес сайлый белгән шәхес тәрбияләү . Эшчәнлекләрдә телне аралашу чарасы итү процессы интенсив (тиз арада өйрәнү, истә калдыру һәм үзләштерү) рәвештә, кызыклы, мавыктыргыч уеннар белән алып барылганда гына балалар татар телен бик теләп өйрәнәләр.

**Әдәбият исемлеге**

* Закирова К.В., Мортазина Л.Р. Әй уйныйбыз, уйныйбыз.- Казан: "Идел-пресс" нәшр., 2013.
* Закирова К.В., Мортазина Л.Р. Балачак- уйнап - көлеп үсәр чак.- Казан: "Идел-пресс" нәшр., 2012.
* Закирова К.В. Иң матур сүз.- Казан: "Идел-пресс" нәшр., 2013.
* Зарипова З.М. Исаева Р.С.Үстерешле уеннар.-Казан: "Идел-пресс" нәшр., 2013.
* Закирова К.В. Уйный-уйный үсәбез.-Казан:Тат.кит.нәшр.,2010.
* Зиннурова Ф.М. Үз илемдә, үз телемдә.-Казан: Мәгариф,2009.
* Шаехова Р.К. Раз-словечко, два-словечко.-Казань: «Хәтер» нәшр.,2011.
* Шаехова Р.К. Региональная программа дошкольного образования= Төбәкнең мәктәпкәчә белем биру программасы.- Казань: РИЦ, 2012.
* Ф.Ю.Юсупов, З.Ф.Камалова, Р.А.Бурганова “Гөлбакча” /балалар бакчалары өчен хрестоматия/ Казан-1990
* Р. Ягъфәров “Уен – күңел бәйрәме”.
* Харисов Ф.,Харисова Л. Уен- милли тәрбия чарасы.-Чаллы: «Камаз» нәшр., 1994.
* Татар халык иҗаты: балалар фольклоры.-Казан: Тат.кит. нәшр.,1993.